बजट न हो लैप्स, सीएम हेल्पलाइन पर डालें फोटो
खंडवा | कलेक्टर ने साप्ताहिक समीक्षा बैठक में अफसरों को हिदायत दी कि मार्च में किसी भी विभाग का बजट लैप्स नहीं होना चाहिए। मिले बजट का सार्थक उपयोग समय रहते कर लें। उन्होंने अफसरों को सीएम हेल्पलाइन में काम होने के बाद फोटो अपलोड करने के निर्देश दिए।
कलेक्टर स्वाति मीणा ने बैठक में सीएम हेल्पलाइन, जन शिकायत निवारण, जनसुनवाई और अन्य मुद्दों पर चर्चा करते हुए लंबित प्रकरणों का संवेदनशीलता के साथ निराकरण करने कहा। उन्होंने प्रत्येक विभागीय अधिकारी से बजट आवंटन, कार्य, प्रगति और लंबित कार्यों की जानकारी लेने के साथ ही निर्देश दिए कि समय सीमा में लक्ष्य पूर्ति करें तथा यह प्रयास करें कि कोई भी आवंटन लैप्स न हो। कलेक्टर ने कहा आम जनता के लिए काम करना अफसरों की जिम्मेदारी है। उदासीनता न बरतें। उन्होंने यूआईडी प्रोजेक्ट के अंतर्गत आईईसी फंड, प्रधानमंत्री रोजगार गारंटी योजना के अंतर्गत रोड निर्माण करने, किसानों की आय दुगुनी करने, राजस्व विभाग की प्रतिमाह होने वाली वीडियो कांफ्रेंस में उपस्थित रहकर निर्देशों का पालन करने, आदिवासियों के हित की राशि में भ्रष्टाचार नहीं होने देने, अतिक्रमण हटाने, राजस्व के किसी प्रकरण को लंबित नहीं रखने के निर्देश दिए।
hne_Deva hin_Deva hin_Deva